Jeppe Kofod (S), 1998-12-02:
I Socialdemokratiet ser vi det som det helt centrale mål med forslaget til folketingsbeslutning om et udviklingsprogram
for fremtidens ungdomsuddannelser
at styrke den unges overblik over uddannelserne og ikke mindst at udvikle kvaliteten i uddannelserne. Udviklingen af fremtidens ungdomsuddannelser skal foregå med den unges faglige, personlige og sociale udvikling i centrum.
Vi mener, at udviklingsprogrammet skal medvirke til at øge de faglige og personlige udfordringer for alle unge, også de svageste.
Der skal skabes større sammenhæng og rummelighed i det samlede uddannelsessystem, herunder også i overgangen fra grundskolen til ungdomsuddannelserne samt fra ungdomsuddannelserne til de videregående uddannelser.
I et samfund præget af stadig stigende teknologiske og globale udfordringer er viden og uddannelse en forudsætning
for såvel den enkeltes udviklings-, udfoldelses- og jobmuligheder som udvikling af videnssamfundet og demokratiet
Derfor mener vi også, det er vigtigt, at der skal være nogle kvalitative mål ud over de mål, vi har, om at 95 pct. af en ungdomsårgang skal gennemføre en ungdomsuddannelse.
Vi mener også, at frafaldet i uddannelserne skal nedsættes til et minimum, og samtidig skal omfanget af dobbeltuddannelser nedbringes. De unge bør ikke møde den samme udfordring to gange, og det stiller store krav til både indhold og sammenhæng i det fremtidige ungdomsuddannelsesystem.
Det er efterhånden også en almen erkendelse, at det er den, der arbejder, der lærer.
Det er måske derfor, vi gennem tiden har haft verdens måske bedste folkeskole- og gymnasielærere.
Retfærdigvis skal det understreges, at den traditionelle klasseundervisningsform, hvor læreren arbejder ved tavlen ved at hælde viden på eleverne, den såkaldte tankpasserpædagogik, er under hastig forandring.
Man kunne tilføje, at eleven og ikke læreren skal i centrum igennem flere elevaktiverende undervisnings- og arbejdsformer - i det hele taget nye former for organisering af elevers arbejde, hvor læreren måske i højere grad fungerer som et enzym, der sætter processer i gang hos eleverne.
Med andre ord sigter forslaget til et udviklingsprogram
for fremtidens ungdomsuddannelser på fornyelse af både struktur, indhold, arbejds- og evalueringsformer til gavn for den unge.
I den sammenhæng skal jeg også nævne, at Gymnasieskolernes Lærerforening eksempelvis i et debatoplæg fra november i år om fremtidens gymnasiale uddannelser påpeger, at man skal udbygge samarbejdet mellem de enkelte gymnasiale uddannelser med respekt for hinandens identitet.
Generelt gælder det for forslaget, at forudsætningen er, at interessenternes bidrag i form af debatoplæg og lignende inddrages i konkretiseringen af udviklingsprogrammet.
I Socialdemokratiet mener vi, at udviklingsprogrammet som led i et samlet udspil fra regeringen på ungdomsuddannelsesområdet vil bidrage til et fantastisk vigtigt kvalitetsløft af især indholdet og værdierne i det samlede ungdomsuddannelsessystem.
I den sammenhæng vil jeg også nævne, at lederen for OECD's uddannelsesafdeling roser de danske unge for menneskelige egenskaber, som selvfølgelig ikke kan måles i tal og tabeller.
Vi mener dermed, at udviklingsprogrammet er med til at sikre, at uddannelsen foregår ud fra den enkelte unges forudsætninger til gavn for den unges sociale, faglige og personlige udfoldelses- og udviklingsmuligheder, og derfor giver vi selvfølgelig vores tilslutning til forslaget.